**AKT**

**LEPPETRAHVI MÄÄRAMISE KOHTA**

Lepingu nr ja nimetus: 2023-K108 „riigiteel nr 20141 Rapla-Varbola asuva Rail Baltica Alu maanteeviadukti ja Sikeldi loomatunneli ehitamine“.

Lepingu nr 2023-K108 „riigiteel nr 20141 Rapla-Varbola asuva Rail Baltica Alu maanteeviadukti ja Sikeldi loomatunneli ehitamine“ alusel on Töövõtjale Verston Eesti OÜ määratud leppetrahv objektil tööohutuse nõuete mittetäitmise eest.

Leppetrahvid lepingu-, kvaliteedi-, tehnoloogia- ja liikluskorraldusnõuete iga rikkumise puhul määratakse ja vormistatakse Tellija või Tellija Projektijuhi poolt. Leppetrahvi määramise kohta koostatud akti alusel esitab Tellija Töövõtjale nõude leppetrahvi tasumiseks.

|  |  |  |
| --- | --- | --- |
| Märge määramise kohta | Põhjus | Leppetrahvi suurus (eurodes) |
|  | **Keskkonnanõuete eiramise eest** | 2000 |
|  | **Tööde ja materjalide kvaliteedi kontrolliga seotud mõõtmiste, katsetuste ja muude tegevuste eiramise eest** | 1000 |
|  | **Tellija või Inseneri poolt tehtud pistelise proovi tulemusel kvaliteedinõuetest avastatud kõrvalekaldumiste eest, millest Töövõtja ei ole kirjalikult Inseneri teavitanud** | 2000 |
|  | **Omavoliliselt, ilma kooskõlastuseta töövõtja poolt põhjustatud liikluse seiskamise eest tee(de)l vähemalt 5 minutiks** | 600 |
|  | iga järgmise 5 min eest | 2000 |
|  | **Töövõtja poolt tööde ja materjalide kvaliteedi kontrolliga seotud dokumentides, tööde vastuvõtu aruannetes või objektipäevikutes olulise iseloomuga mittetõepäraste andmete esitamise eest** | 3200 |
|  | **Dokumentide sh. kaetud tööde akt, teostusjoonis, objektipäevikute jne mitteõigeaegse või ebakohase täitmise või mittetäitmise eest** | 600 |
|  | sama, teistkordselt | 1000 |
|  | sama, iga järgneva korra puhul | 2000 |
|  | **Objekti teenindusvedudel (pinnase-, asfaltbetooni, konstruktsioonide jne veod) sõidukite (sh veoautodele koos haagisega või ilma, autorongidele, masinrongidele)**  **kehtestatud igakordse registrimassi ületamise eest. Kaalumise puhul on Tellija mõõtmise veaks 5% registrimassist, seda ületades nõuab Tellija leppetrahvi** | iga ületatud  1 kilogrammi eest  1 euro |
|  | **Järgmise etapi või tööde alustamisega viivitamise eest kalendergraafikuga võrreldes (järgmise kattekonstruktsiooni kihi paigaldamisega, märgistustöödega pärast asfaltkatte viimase kihi paigaldamist, piirde- ja tähispostide paigaldamisega pärast teepeenra vastuvõtmist jne)** | Kuni 1000 |
|  | **Tööde tegemisel puudub Tellijaga kooskõlastatud liikluskorraldusprojekt või puuduvad objekti töötsooni tähistavad liiklusmärgid või tähistus ei vasta nõuetele** | 1000 |
|  | **Töövõtjaga seotud isikud ei kasuta objektil nõuetekohaseid ohutusveste või teel töötavad mehhanismid ei kasuta vilkureid** **või vilkur ja selle kasutamine ei vasta LS § 44, § 84 (4)** | 300 |
|  | sama, teistkordselt | 600 |
|  | sama, iga järgneva korra puhul | 1000 |
|  | **Liikluskorralduse muudatustest ei ole liiklejaid teavitatud** | 300 |
| **X** | **Kõikide muude liikluskorralduse, liikluskorralduse teavitamise või tööohutuse alaste rikkumiste eest või kõrvalekaldumiste puhul** | Kuni 300 |
| **X** | sama, teistkordselt | 600 |
| **X** | sama, iga järgneva korra puhul | 1000 |
|  | **Tee seisundinõude rikkumise eest** | 300 |
|  | sama, teistkordselt | 600 |
|  | sama, iga järgneva korra puhul | 1000 |
|  | **Garantiitööde kokkulepitud ajalise, liikluskorralduslike või muude piirangute tähtajast mittekinnipidamise eest** | Kuni 2000 iga päeva eest |
|  | **Järgmise nädala tööde graafiku esitamata jätmise või vale graafiku esitamise või graafikus esitatud tööde mitteteostamise eest** | Kuni 600 |
|  | **Puudulikest töö dokumenteerimistest tulenevad rikkumised** | 300 |
|  | **Kõik muud eelpool nimetamata rikkumised, iga rikkumise eest, kuni-** | Kuni 10000 |

|  |
| --- |
| **Tellija Projektijuhi selgitused:**  13.08.2024 ajavahemikul 11:50 - 14:10 viis Tööinspektsioon järelevalvemenetluse nr 3‑1/24/2158 raames aadressil Riigiteele nr 20141 (Rapla-Varbola) 2,8-3,9. kilomeetrile ehitatav Alu maanteeviadukt läbi menetlustoimingu (kontrolli), mille käigus kontrollis töötervishoiu, tööohutuse ja töösuhteid reguleerivates õigusaktides sätestatud nõuete täitmist ettevõttes.  Töötervishoiu ja tööohutusalase kontrollimise käigus tuvastas tööinspektor, et riigiteele nr 20141 (Rapla-Varbola) 2,8-3,9. kilomeetrile ehitatava Alu maanteeviadukti ehitusplatsil on kasutusel 06.2023 toodetud tõstetropp, mis narmendab ja on kontrollimata. Samuti on kasutusel tõstekett, mille ühel tõstekonksul puudub valmistaja poolt ettenähtud lukustusmehhanism.  **Arvestades eeltoodut ning lähtudes Lepingu punktidest 4.1.3, 9.7 ja 9.8 ning Lepingu Lisast 5, määrab Tellija Töövõtjale leppetrahvi 300 eurot tööks ebasobivate ja kontrollimata töövahendite kasutamise eest.**  Töötervishoiu ja tööohutusalase kontrollimise käigus tuvastas tööinspektor, et riigiteele nr 20141 (Rapla-Varbola) 2,8-3,9. kilomeetrile ehitatava Alu maanteeviadukti ehitusplatsil on rajatava viadukti kõrgemal tasapinnal kukkumise kõrgus suurem kui 2 meetrit, aga rakendamata on ohutusabinõud nagu kaitsepiirded, ohutusvõrgud jt analoogsed kaitsevahendid. Töötajad kasutavad küll ohutusrakmeid, aga kasutusel olev turvaliin on mõeldud vaid kahe töötaja julgestamiseks, aga töökohal on töötajaid rohkem. Samuti on märgistamata piiratud juurdepääsuga ohuala, kus tuleb kanda ohutusvööd või -rakmeid.  **Arvestades eeltoodut ning lähtudes Lepingu punktidest 4.1.3, 9.7 ja 9.8 ning Lepingu Lisast 5, määrab Tellija Töövõtjale leppetrahvi 600 eurot ohutusabinõude puuduliku rakendamise ja piiratud juurdepääsuga ohuala märgistamata jätmise eest.**  Töötervishoiu ja tööohutusalase kontrollimise käigus tuvastas tööinspektor, et riigiteele nr 20141 (Rapla-Varbola) 2,8-3,9. kilomeetrile ehitatava Alu maanteeviadukti ehitusplatsil ei ole tugitornide püstitamine inimeste ohutuse seisukohalt hoolikalt kavandatud ning pole tagatud kontroll nende tööde läbiviimise üle. Tugitornid on monteeritud maapinnal ja seejärel tõstetud teleskooplaaduriga püstisesse asendisse. Töötajate sõnul ronivad seejärel kaks töötajat tugitorni tippu ja vabastavad tõsteketid. Viimati paigaldatud rida tugitorne ei ole ankurdatud sobivate kinnitusmeetoditega ning pole seetõttu püsikindlad ja tugevad. Tugitornide tõstmiseks kasutatava tõsteketi tõstekonksul puudub valmistaja poolt ettenähtud lukustusmehhanism, mistõttu võib kett takerduda torni konstruktsioonide külge ja põhjustada nende kukkumise külili maapinnale. Teleskooplaadurit juhtiv töötaja ei valda eesti keelt, aga tema juhendamine on registreeritud eestikeelse juhendiga, mistõttu ei saa pidada usutavaks tema põhjalikku juhendamist. Eeltoodud tugitornide paigaldustöödel juhtus 13.08.2024 tööõnnetus, kus kaks tugitorni tipus ketti vabastanud töötajat kukkusid koos torniga külili ja said vigastada.  **Arvestades eeltoodut ning lähtudes Lepingu punktidest 4.1.3, 9.7 ja 9.8 ning Lepingu Lisast 5, määrab Tellija Töövõtjale leppetrahvi 1000 eurot töötajate ohutuse seisukohalt hoolikalt kavandamata tugitornide püstitamise ja tööde läbiviimise mittekontrollimise eest, mille tagajärjel juhtus tööõnnetus.**  **Kokku määrab Tellija Töövõtjale erinevate tööohutuse alaste rikkumiste eest leppetrahvi 1900 eurot.** |

Akti koostas:

Indrek Vendla

Tellija Projektijuht

*(allkirjastatud digitaalselt)*